Imtella' Settembru 1, 2021 - Aġġornata 1 Ta' Settembru, 2021 4:32pm L-istat ta' Texas, fl-Istati Uniti, għadda liġi li tagħmilha illegali li jsir abort wara sitt ġimgħat tqala. Din il-liġi qed titqies bħala waħda mill-iktar restrittivi fil-pajjiż. Il-liġi, magħrufa bħala 'Heartbeat Act', tippermetti l-abort biss meta ma jkunx jinstema' t-taħbit tal-qalb tal-fetu, li normlament jibda madwar sitt ġimgħat. Sa dan iż-żmien ħafna nisa li eventwalment jirrikorru għall-abort lanqas ikunu għadhom jafu li huma tqal. Fil-fatt huwa stmat li iktar minn 90% tal-aborti f'Texas iseħħu wara sitt ġimgħat tqala. L-awtoritajiet mhux se jkunu qegħdin jinfurzaw il-liġi, iżda individwi jistgħu jfittxu tobba fil-Qorti jekk jissuspettaw li dawn kisru l-liġi. Għaqdiet favur l-għażla tal-abort qed jappellaw lill-Qorti Suprema biex twaqqaf din il-liġi li huma jemmnu li tmur kontra l-kostituzzjoni.